ಕೊರೊನಾ ಎಫೆಕ್ಟ್ – ರೈಲ್ವೆ ಫ್ಲಾಟ್ ಫಾರಂ ಟಿಕೆಟ್ 50ಕ್ಕೆ ಏರಿಕೆ

ನವದೆಹಲಿ: ಭಾರತೀಯ ರೈಲ್ವೆ ಇಲಾಖೆ ಕೊರೊನಾ ವೈರಸ್ ಭೀತಿಗೆ ನಲುಗಿ ಹೋಗಿದೆ. ರೈಲು ನಿಲ್ದಾಣಗಳಲ್ಲಿ ಸೇರುವ ದೊಡ್ಡ ಜನ ಸಮೂಹವನ್ನು ನಿಯಂತ್ರಿಸಲು ಹಲವು ಕ್ರಮಗಳನ್ನು ತೆಗೆದುಕೊಳ್ಳಲು ಮುಂದಾಗಿದೆ.

ಮುಂಬೈನ ಆರು ರೈಲ್ವೆ ವಿಭಾಗಗಳು ವಡೋದರ, ಅಹ್ಮದಾಬಾದ್, ರಾಟ್ಲಾಮ್, ರಾಜಕೋಟ್, ಭಾವನಗರ ರೈಲು ನಿಲ್ದಾಣ ಸೇರಿ ಅತಿ ಹೆಚ್ಚು ಜನ ಸಂದಣಿ ಸೇರುವ ದೇಶದ 250 ರೈಲು ನಿಲ್ದಾಣಗಳಲ್ಲಿ ಫ್ಲಾಟ್ ಫಾರಂ ಟಿಕೆಟ್ ಬೆಲೆ ಏರಿಕೆ ಮಾಡಿದೆ.

10 ರೂಪಾಯಿ ಇದ್ದ ರೈಲು ಫ್ಲಾಟ್ ಫಾರಂ ಟಿಕೆಟ್ ಅನ್ನು 50 ರೂಪಾಯಿಗೆ ಏರಿಕೆ ಮಾಡಿ ಜನರಿಗೆ ಬಿಗ್ ಶಾಕ್ ನೀಡಿದೆ. ಫ್ಲಾಟ್ ಫಾರಂ ಟಿಕೆಟ್ ಬೆಲೆ ಹೆಚ್ಚಿಸುವ ಮೂಲಕ ಪ್ರಯಾಣಿರನ್ನು ಹೊರತುಪಡಿಸಿ ಅನಗತ್ಯ ಜನರು ರೈಲು ನಿಲ್ದಾಣಕ್ಕೆ ಬರುವುದನ್ನು ತಡೆಯುವ ಪ್ರಯತ್ನ ಮಾಡುತ್ತಿದೆ.

ಹೆಚ್ಚು ಜನ ಸಮೂಹ ರೈಲು ನಿಲ್ದಾಣಗಳಲ್ಲಿ ಸೇರುವುದರಿಂದ ವೈರಸ್ ಹರಡುವ ಸಾಧ್ಯತೆ ಇದೆ. ಸ್ಕ್ರೀನಿಂಗ್ ವ್ಯವಸ್ಥೆ ಇದ್ದರೂ ಕೂಡ ಅನಗತ್ಯ ಜನರ ತಪಾಸಣೆಗೆ ಸಮಯ ವ್ಯರ್ಥವಾಗದಿರಲಿ ಎನ್ನುವ ಕಾರಣದಿಂದ ರೈಲ್ವೆ ಇಲಾಖೆ ಈ ನಿರ್ಧಾರ ತೆಗೆದುಕೊಂಡಿದೆ.

ಸೊಂಕು ಹರಡುವ ಭೀತಿ ಹಿನ್ನೆಲೆ ಎರಡು ದಿನಗಳ ಹಿಂದೆ ಎಸಿ ಬೋಗಿಗಳಲ್ಲಿ ಬೆಡ್ ಶೀಟ್, ಕರ್ಟನ್ಸ್ ನೀಡುವುದನ್ನು ತಡೆಯಲಾಗಿತ್ತು. ಪ್ರತಿ ಪ್ರಯಾಣದ ವೇಳೆ ಬೆಡ್ ಶೀಟ್ ತೊಳೆಯದ ಕಾರಣ ವೈರಸ್ ಹರಡಬಹುದು. ಹೀಗಾಗಿ ಎಸಿ ಬೋಗಿಯಲ್ಲಿ ಸಂಚರಿಸುವ ಪ್ರಯಾಣಿಕರು ಸ್ವತಃ ಬೆಡ್ ಶೀಟ್ ತರುವಂತೆ ಇಲಾಖೆ ಮನವಿ ಮಾಡಿತ್ತು.